銅雀硯
作者：趙文
朝代：宋

paragraphs: 老瞞智計籠天下，歌舞未終銅雀夜。
可憐用破一生心，不及當時臺上瓦。
屑金作瓦費精神，那知身後旋成塵。
流傳千百僅一二，付與所不知何人。
快閣仙人諛墓得，品題更費東坡墨。
研磨辛苦政未休，憐爾何年返真宅。
摩挲歲月白髮生，建安七子俱彫零。
安得春醪三萬斛，醉來快寫短歌行。